b'\n_START_ARTICLE_\nPakottaminen\n_START_PARAGRAPH_\nPakottaminen on ihmisen vapauteen kohdistuva rikos. Siihen syyllistyy henkil\xc3\xb6, joka ilman lakiin perustuvaa oikeutta v\xc3\xa4kivaltaa tai uhkailua k\xc3\xa4ytt\xc3\xa4m\xc3\xa4ll\xc3\xa4 panee toisen tekem\xc3\xa4\xc3\xa4n, siet\xc3\xa4m\xc3\xa4\xc3\xa4n tai tekem\xc3\xa4tt\xc3\xa4 j\xc3\xa4tt\xc3\xa4m\xc3\xa4\xc3\xa4n jotakin. Pakottamisesta tuomitaan rangaistus vain silloin, kun teosta ei ole jonkin toisen lainkohdan mukaan s\xc3\xa4\xc3\xa4detty ankarampaa rangaistusta. Teon rangaistavuudesta s\xc3\xa4\xc3\xa4det\xc3\xa4\xc3\xa4n Suomen rikoslain 25 luvun 8 pyk\xc3\xa4l\xc3\xa4ss\xc3\xa4.\n_START_SECTION_\nSuojan antaminen\n_START_PARAGRAPH_\nVapaus on er\xc3\xa4s ihmisen perusoikeuksista. Sen suojaamisesta on s\xc3\xa4\xc3\xa4detty muun muassa Suomen perustuslaissa, Euroopan ihmisoikeussopimuksessa ja Yhdistyneiden kansakuntien kansalaisoikeuksia ja poliittisia oikeuksia koskevassa yleissopimuksessa Niiden avulla pyrit\xc3\xa4\xc3\xa4n antamaan suojaa mielivaltaisia julkisen vallan toimia vastaan ja asetetaan valtiolle velvollisuuksia yksityisten v\xc3\xa4lisiin suhteisiin._NEWLINE_Pakottamisen s\xc3\xa4\xc3\xa4t\xc3\xa4misell\xc3\xa4 rangaistavaksi halutaan suojata ihmisen toimintavapautta, johon kuuluu esimerkiksi vapaus m\xc3\xa4\xc3\xa4r\xc3\xa4t\xc3\xa4 omasta olinpaikastaan. Rangaistavaksi katsottava toiminta liittyy tahdonvastaiseen tekemiseen, siet\xc3\xa4miseen ja tekem\xc3\xa4tt\xc3\xa4 j\xc3\xa4tt\xc3\xa4miseen. K\xc3\xa4yt\xc3\xa4nn\xc3\xb6n esimerkki tekem\xc3\xa4\xc3\xa4n pakottamisesta on se, ett\xc3\xa4 mustasukkainen aviomies vaatii vaimoaan n\xc3\xa4ytt\xc3\xa4m\xc3\xa4\xc3\xa4n saamansa kirjeet. Siet\xc3\xa4m\xc3\xa4\xc3\xa4n pakottamista on se, ett\xc3\xa4 toinen heitet\xc3\xa4\xc3\xa4n veneest\xc3\xa4 veteen eik\xc3\xa4 h\xc3\xa4nt\xc3\xa4 p\xc3\xa4\xc3\xa4stet\xc3\xa4 takaisin veneeseen. Tahdonvastaista tekem\xc3\xa4tt\xc3\xa4 j\xc3\xa4tt\xc3\xa4mist\xc3\xa4 on esimerkiksi se, ett\xc3\xa4 est\xc3\xa4\xc3\xa4 uhria menem\xc3\xa4st\xc3\xa4 kokoukseen tai kielt\xc3\xa4\xc3\xa4 h\xc3\xa4nt\xc3\xa4 huutamasta apua.\n_START_SECTION_\nV\xc3\xa4kivalta\n_START_PARAGRAPH_\nPakottamiseen liittyy v\xc3\xa4kivalta tai uhkaus. V\xc3\xa4kivallaksi katsotaan muukin kuin pahoinpitelyn\xc3\xa4 rangaistava teko. V\xc3\xa4kivallalla pakottamiseen syyllistyy esimerkiksi autoilija, joka kiilaa toista ojaan saadakseen t\xc3\xa4m\xc3\xa4n pys\xc3\xa4htym\xc3\xa4\xc3\xa4n. Yht\xc3\xa4 selv\xc3\xa4 tilanne ei ole silloin, kun per\xc3\xa4ss\xc3\xa4 tuleva autoilija painostaa edell\xc3\xa4 ajavaa lis\xc3\xa4\xc3\xa4m\xc3\xa4\xc3\xa4n nopeuttaan ajamalla l\xc3\xa4hell\xc3\xa4 t\xc3\xa4m\xc3\xa4n puskuria. Suomessa joudutaan t\xc3\xa4ll\xc3\xb6in pohtimaan, kuinka todellista pakkoa t\xc3\xa4m\xc3\xa4 edell\xc3\xa4 ajavalle merkitsi. Saksassa t\xc3\xa4llaisesta on tuomittu pakottamisena._NEWLINE_V\xc3\xa4kivallaksi katsotaan my\xc3\xb6s esineit\xc3\xa4 k\xc3\xa4ytt\xc3\xa4m\xc3\xa4ll\xc3\xa4 tapahtuva pakottaminen. T\xc3\xa4ll\xc3\xb6in lainkohdan tunnusmerkist\xc3\xb6 t\xc3\xa4yttyy, jos uhri ei voi tehd\xc3\xa4 muuta kuin totella. Oikeusk\xc3\xa4yt\xc3\xa4nn\xc3\xb6ss\xc3\xa4 on pidetty v\xc3\xa4kivaltana sit\xc3\xa4, kun vuokranantaja katkaisee talvella asunnon l\xc3\xa4mmityksen tarkoituksenaan h\xc3\xa4\xc3\xa4t\xc3\xa4\xc3\xa4 asukas. Pakottamista on my\xc3\xb6s se, kun puoliso rikkoo perheen irtaimistoa saadakseen toisen puolison paljastamaan ket\xc3\xa4 t\xc3\xa4m\xc3\xa4 on tapaillut._NEWLINE_Kansalaistottelemattomuuteen liittyy usein pohdinta v\xc3\xa4kivallalla pakottamisesta. Korkein oikeus tuomitsi syytetyt pakottamisesta Koij\xc3\xa4rvi-jutussa (KKO 1983 II 159). Syytetyt olivat kahlinneet itsens\xc3\xa4 kaivuriin est\xc3\xa4\xc3\xa4kseen suon ojituksen. Koneen kuljettaja ei pystynyt ty\xc3\xb6skentelem\xc3\xa4\xc3\xa4n, koska pelk\xc3\xa4si aiheuttavansa aktivisteille vammoja. Jos pakottamista olisi jutussa tulkittu yleiskielisess\xc3\xa4 merkityksess\xc3\xa4, syytteet pakottamisesta olisi saatettu hyl\xc3\xa4t\xc3\xa4. T\xc3\xa4ll\xc3\xb6in olisi ilmeisesti k\xc3\xa4ynyt niin, ett\xc3\xa4 aktivistit olisi tuomittu vain niskoittelusta, koska n\xc3\xa4m\xc3\xa4 eiv\xc3\xa4t olleet totelleet poliisin antamia poistumisk\xc3\xa4skyj\xc3\xa4.\n_START_SECTION_\nUhkaus\n_START_PARAGRAPH_\nUhkaileminen sis\xc3\xa4ltyy moneen muuhunkin rikokseen kuin pakottamiseen. Toisen ihmisen turvallisuuteen tai omaisuuteen kohdistuvalla rikoksella uhkaaminen t\xc3\xa4ytt\xc3\xa4\xc3\xa4 laittoman uhkauksen tunnusmerkist\xc3\xb6n. Uhkauksen k\xc3\xa4ytt\xc3\xa4minen taloudellisen edun hankkimiseen tuomitaan kiristyksen\xc3\xa4. Tahallinen per\xc3\xa4t\xc3\xb6n pommiuhkaus on s\xc3\xa4\xc3\xa4detty rangaistavaksi per\xc3\xa4tt\xc3\xb6m\xc3\xa4n\xc3\xa4 vaarailmoituksena ja toisen liikkumisen est\xc3\xa4minen aseella uhkaamalla rangaistaan vapaudenriistona. Sen sijaan pakottamisena rangaistavan uhkauksen kohdalla tulevat kyseeseen monenlaiset pakottamis- ja painostuskeinot, koska siin\xc3\xa4 uhkauksen ei tarvitse v\xc3\xa4ltt\xc3\xa4m\xc3\xa4tt\xc3\xa4 tarkoittaa rikoksella uhkaamista. Rangaistavaa pakottamista on laillisellakin toimenpiteell\xc3\xa4 uhkaaminen. Oikeudeton uhkailu taloudellisilla seikoilla tai vaikkapa kunnianloukkauksella (uhkaus h\xc3\xa4v\xc3\xa4ist\xc3\xa4 toinen julkisesti) voi tuoda tuomion pakottamisesta. Rangaistavaa ei sen sijaan ole painostaminen palkitsemisella. Palkkio voi olla t\xc3\xa4rke\xc3\xa4 tekij\xc3\xa4 saada toinen suostumaan tahtoonsa, mutta sit\xc3\xa4 ei pidet\xc3\xa4 tekoon pakottamisena.\n_START_SECTION_\nVertailu muihin rikoksiin\n_START_PARAGRAPH_\nPakottamisen s\xc3\xa4\xc3\xa4t\xc3\xa4minen rangaistavaksi tarkoittaa, ett\xc3\xa4 kyseess\xc3\xa4 on yleiss\xc3\xa4\xc3\xa4nn\xc3\xb6s. Jos teosta s\xc3\xa4\xc3\xa4det\xc3\xa4\xc3\xa4n muualla lains\xc3\xa4\xc3\xa4d\xc3\xa4nn\xc3\xb6ss\xc3\xa4 ankarampi rangaistus, k\xc3\xa4ytet\xc3\xa4\xc3\xa4n sit\xc3\xa4 lainkohtaa tuomion perusteena eik\xc3\xa4 nojauduta pakottamiseen. Esimerkiksi ry\xc3\xb6st\xc3\xb6\xc3\xb6n ja kiristykseen liittyy aina jonkinlaista pakottamista, mutta rangaistusta ei langeteta pakottamisesta vaan mainituista rikoksista. My\xc3\xb6s raiskaus, aluksen kaappaus, panttivangin ottaminen, ihmiskauppa ja toisinaan virkamiehen v\xc3\xa4kivaltainen vastustaminen sis\xc3\xa4lt\xc3\xa4\xc3\xa4 olennaista pakottamista._NEWLINE_Esimerkiksi pakottamisen suhdetta ry\xc3\xb6st\xc3\xb6\xc3\xb6n voidaan tarkastella oikeusk\xc3\xa4yt\xc3\xa4nn\xc3\xb6n avulla (KKO 1978 II 114). Auton ostajaehdokas halusi koeajoa verukkeena k\xc3\xa4ytt\xc3\xa4en myyj\xc3\xa4n kuljettamaan h\xc3\xa4net Jakom\xc3\xa4est\xc3\xa4 Maunulaan. Mukaan l\xc3\xa4hti myyj\xc3\xa4n tuttava ja matkalla mukaan haettiin viel\xc3\xa4 ostajaehdokkaan kaveri. Ostajaehdokas laati luovutustodistuksen toisen kaverinsa nimiin ja pakotti v\xc3\xa4kivallalla uhkailemalla myyj\xc3\xa4n allekirjoittamaan sen. Mit\xc3\xa4\xc3\xa4n maksua myyj\xc3\xa4lle ei tarjottu. Myyj\xc3\xa4n tuttava pakotettiin pysym\xc3\xa4\xc3\xa4n autossa ja todistamaan myyj\xc3\xa4n nimikirjoitus oikeaksi. T\xc3\xa4m\xc3\xa4n j\xc3\xa4lkeen myyj\xc3\xa4 ja t\xc3\xa4m\xc3\xa4n tuttava poistettiin autosta ja ostajaehdokas otti kaverinsa kanssa auton k\xc3\xa4ytt\xc3\xb6\xc3\xb6ns\xc3\xa4. My\xc3\xb6hemmin auto saatiin rikkoutuneena takaisin, mutta siin\xc3\xa4 ollut myyj\xc3\xa4n omaisuus j\xc3\xa4i kadoksiin._NEWLINE_Helsingin raastuvanoikeus otti huomioon ostajaehdokkaan aiemman rikoshistorian ja katsoi t\xc3\xa4m\xc3\xa4n olevan ilmeisen piittaamaton lain kielloista ja k\xc3\xa4skyist\xc3\xa4. Lis\xc3\xa4ksi h\xc3\xa4nen katsottiin olevan vailla t\xc3\xa4ytt\xc3\xa4 ymm\xc3\xa4rryst\xc3\xa4. Tuomioksi tuli pakottamisesta ja ry\xc3\xb6st\xc3\xb6ntapaisesta kirist\xc3\xa4misest\xc3\xa4 10 kuukautta vankeutta ja ostajaehdokkaan kaveri sai ry\xc3\xb6st\xc3\xb6ntapaisesta kirist\xc3\xa4misest\xc3\xa4 samanpituisen vankeusrangaistuksen. Molemmat tuomittiin my\xc3\xb6s korvauksiin myyj\xc3\xa4lle. Helsingin hovioikeus muutti tuomiota vain siten, ett\xc3\xa4 yhdisti vankeusrangaistukseen ostajaehdokkaan muista rikoksista tuomittuja rangaistuksia. Korkein oikeus muutti hovioikeuden tuomiota silt\xc3\xa4 osin, ett\xc3\xa4 ei tuominnut pakottamisesta, vaan ainoastaan ry\xc3\xb6st\xc3\xb6ntapaisesta kirist\xc3\xa4misest\xc3\xa4 8 kuukautta vankeutta pidennettyn\xc3\xa4 muista rikoksista saaduilla rangaistuksilla.\n_START_SECTION_\nOikeudettomuus\n_START_PARAGRAPH_\nOlennaista on se, ett\xc3\xa4 vain oikeudettomasta pakottamisesta voidaan rangaista. T\xc3\xa4h\xc3\xa4n vaatimukseen liittyy kolme n\xc3\xa4k\xc3\xb6kohtaa: onko pakotuskeino oikeudeton, onko pakottajalla oikeutta pakottamisen tavoitteeseen sek\xc3\xa4 onko pakotuskeino ja tavoite toisiinsa verrattuna oikeassa suhteessa? Usein pakottamisen tunnusmerkist\xc3\xb6 t\xc3\xa4yttyy yksiselitteisesti tapauksissa, joissa oikeudettomia ovat sek\xc3\xa4 keino ett\xc3\xa4 tavoite. Pakottamisesta on kuitenkin kyse my\xc3\xb6s silloin, kun uhkaaja k\xc3\xa4ytt\xc3\xa4\xc3\xa4 oikeudetonta keinoa saadakseen toisen taipumaan oikeutettuun tahtoonsa. Pakottamisesta tuomitaan siis se, joka perii velalliselta rahaa takaisin aseella uhkaamalla (KKO 1977 II 45). Laittoman keinon k\xc3\xa4yt\xc3\xb6n vuoksi pakottamisesta tuomittaisiin my\xc3\xb6s henkil\xc3\xb6, joka on omistuksenpid\xc3\xa4tysehtoa k\xc3\xa4ytt\xc3\xa4m\xc3\xa4ll\xc3\xa4 myynyt esineen osamaksulla ja joka maksuerien viipyess\xc3\xa4 ottaa esineen v\xc3\xa4kivalloin itselleen takaisin. Koska myyj\xc3\xa4 ei ota takaisin toisen omaisuutta vaan omaansa, kyse ei t\xc3\xa4ll\xc3\xb6in ole ry\xc3\xb6st\xc3\xb6st\xc3\xa4._NEWLINE_Monessa tapauksessa pakottamisen tunnusmerkist\xc3\xb6 t\xc3\xa4yttyy, vaikka k\xc3\xa4ytet\xc3\xa4\xc3\xa4n t\xc3\xa4ysin laillisia keinoja, jos teon tavoite on laiton. Esimerkiksi rikollisryhm\xc3\xa4 voi pakottaa irtautumaan haluavan j\xc3\xa4senens\xc3\xa4 pysym\xc3\xa4\xc3\xa4n ryhm\xc3\xa4ss\xc3\xa4 uhkaamalla h\xc3\xa4nt\xc3\xa4 ilmiannolla poliisille. Toisaalta vaikka tekoa voitaisiin pit\xc3\xa4\xc3\xa4 pakottamisena, teosta saatetaan j\xc3\xa4tt\xc3\xa4\xc3\xa4 syytt\xc3\xa4m\xc3\xa4tt\xc3\xa4 ja tuomitsematta, jos sen tavoite on hyv\xc3\xa4\xc3\xa4 tarkoittava. Tuomiota tuskin tulee, jos alkoholistin puoliso kaataa l\xc3\xb6yt\xc3\xa4m\xc3\xa4ns\xc3\xa4 alkoholin viem\xc3\xa4riin ja takavarikoi puolisonsa rahat ja maksukortit. Sen sijaan yleisp\xc3\xa4tevi\xc3\xa4 ohjeita ei voida antaa siit\xc3\xa4, milloin keinon ja tavoitteen suhde on v\xc3\xa4\xc3\xa4r\xc3\xa4? Jos suhde ei ole puolustettavissa, on tapaus oikeudetonta pakottamista. Keinolla ja tavoitellulla asiantilalla pit\xc3\xa4isi olla ainakin jonkinlainen perusteltavissa oleva yhteys.\n_START_SECTION_\nSallitut voimakeinot\n_START_PARAGRAPH_\nRikoksen est\xc3\xa4miseksi yksityishenkil\xc3\xb6 voi joutua k\xc3\xa4ytt\xc3\xa4m\xc3\xa4\xc3\xa4n voimakeinoja. Harvoin on kyse h\xc3\xa4t\xc3\xa4varjeluna sallitusta uhkaavan hy\xc3\xb6kk\xc3\xa4yksen torjumisesta ja jokamiehen kiinniotto-oikeus ei v\xc3\xa4ltt\xc3\xa4m\xc3\xa4tt\xc3\xa4 tule sovellettavaksi. T\xc3\xa4ll\xc3\xb6in voidaan k\xc3\xa4ytt\xc3\xa4\xc3\xa4 periaatteessa laittomia keinoja, mutta vedotaan siihen, ett\xc3\xa4 tarkoitus pyhitt\xc3\xa4\xc3\xa4 keinot. Poliisille ilmoittaminen on tietenkin sallittua, mutta voiko itse k\xc3\xa4ytt\xc3\xa4\xc3\xa4 voimakeinoja ettei rangaistaisi pakottamisesta? Rikoksen est\xc3\xa4miseen k\xc3\xa4ytett\xc3\xa4vien keinojen tulee olla lievimpi\xc3\xa4 mahdollisia ja v\xc3\xa4ltt\xc3\xa4m\xc3\xa4tt\xc3\xb6mi\xc3\xa4. Lis\xc3\xa4ksi niill\xc3\xa4 pit\xc3\xa4\xc3\xa4 olla puolustettavissa oleva suhde rikoksen vakavuuteen. Sallituksi voidaan siten katsoa, jos yksityishenkil\xc3\xb6 takavarikoi rattijuopon auton avaimet, tai est\xc3\xa4\xc3\xa4 toisen itsemurhan voimakeinoja k\xc3\xa4ytt\xc3\xa4en.\n_START_SECTION_\nUhkaaminen rikosilmoituksen tekemisell\xc3\xa4\n_START_PARAGRAPH_\nSuomessa ei ole yksityiskohtaisia s\xc3\xa4\xc3\xa4nn\xc3\xb6ksi\xc3\xa4 siit\xc3\xa4, milloin uhkaaminen rikosilmoituksella tai arkaluontoisten tietojen levitt\xc3\xa4misell\xc3\xa4 on katsottava pakottamiseksi. Pahoinpitelyn uhri saa uhata poliisille ilmoittamisella, jos tekij\xc3\xa4 ei vapaaehtoisesti korvaa vahinkoja. Sen sijaan jos korvauksen suuruudesta on erimielisyytt\xc3\xa4 ja uhri vaatii ylim\xc3\xa4\xc3\xa4r\xc3\xa4ist\xc3\xa4 kipurahaa ehtona asian j\xc3\xa4tt\xc3\xa4misest\xc3\xa4 silleen, on kyseess\xc3\xa4 kiristys. Se on yksi pakottamisen erityiss\xc3\xa4\xc3\xa4nn\xc3\xb6s.\n_START_SECTION_\nPakottaminen oikeustoimeen\n_START_PARAGRAPH_\nKun toinen pakotetaan tekem\xc3\xa4\xc3\xa4n oikeustoimi v\xc3\xa4kivaltaa k\xc3\xa4ytt\xc3\xa4m\xc3\xa4ll\xc3\xa4 tai terveyden vaarantamisella uhkaamalla, oikeustoimi ei ole sitova. Muunlaisellakaan pakolla tehty oikeustoimi ei velvoita pakotettua, jos pakottajana on sopijakumppani tai t\xc3\xa4m\xc3\xa4 on tiennyt tai h\xc3\xa4nen on pit\xc3\xa4nyt tiet\xc3\xa4\xc3\xa4 jonkun kolmannen henkil\xc3\xb6n toimineen pakottajana. Er\xc3\xa4iss\xc3\xa4 tilanteissa pakotettu voi puolustaa oikeustoimen p\xc3\xa4tem\xc3\xa4tt\xc3\xb6myytt\xc3\xa4 menestyksekk\xc3\xa4\xc3\xa4sti jopa vilpitt\xc3\xb6m\xc3\xa4ll\xc3\xa4 mielell\xc3\xa4 toiminutta siirronsaajaa vastaan. Lis\xc3\xa4\xc3\xa4 tietoa aiheesta sis\xc3\xa4ltyy velkakirjalain (622/1947) 17 ja 30 pyk\xc3\xa4liin sek\xc3\xa4 maakaaren (540/1995) 13 luvun 5 pyk\xc3\xa4l\xc3\xa4\xc3\xa4n.'